KOMMISSIONENS FORORDNING (EF) Nr. 1154/95 af 22. maj 1995 om en beskyttelsesforanstaltning for indførsel af hvidløg med oprindelse i Vietnam
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), senest ændret ved Kommissionens forordning (EF) nr. 997/95 (2), særlig artikel 29, stk. 2, og
ud fra følgende betragtninger:
Ved Rådets forordning (EØF) nr. 2707/72 (3) er det fastsat, på hvilke betingelser der anvendes beskyttelsesforanstaltninger for frugt og grøntsager;
i henhold til Kommissionens forordning (EØF) nr. 1859/93 (4), ændret ved forordning (EF) nr. 1662/94 (5), kan hvidløg, som er indført fra tredjelande, kun overgå til fri omsætning i Fællesskabet, hvis der fremlægges en importlicens;
Spanien anmodede den 19. maj 1995 Kommissionen om at træffe beskyttelsesforanstaltninger over for indførsel af hvidløg;
som følge af en beskyttelsesforanstaltning for hvidløg med oprindelse i Kina, der blev indført ved Kommissionens forordning (EF) nr. 1213/94 (6), senest ændret ved forordning (EF) nr. 2815/94 (7), registrerede Kommissionen en betydelig forøgelse af ansøgningerne om importlicenser for hvidløg med oprindelse i Vietnam; da en fortsættelse af denne indførsel og de meget lave priser, som hvidløgene blev frembudt til, kunne have forårsaget alvorlige forstyrrelser på EF-markedet for hvidløg, suspenderede Kommissionen ved forordning (EF) nr. 2091/94 (8), udstedelsen af importlicenserne for hvidløg med oprindelse i Vietnam;
de forhold der fik Kommissionen til at træffe denne foranstaltning, gør sig fortsat gældende, og det er derfor nødvendigt at træffe en ny beskyttelsesforanstaltning; det pres for indførsel af hvidløg med oprindelse i Kina, der blev konstateret, har på ingen måde taget af, og det må derfor befrygtes, at ansøgningerne om importlicenser for hvidløg med oprindelse i Vietnam fortsat langt vil overstige den traditionelle størrelse af indførslen fra dette land -
UDSTEDT FØLGENDE FORORDNING:
Artikel 1
Udstedelsen af importlicenser for hvidløg (KN-kode 0703 20 00) med oprindelse i Vietnam, jf. forordning (EØF) nr. 1859/93, suspenderes indtil den 31. maj 1996.
Artikel 2
Denne forordning træder i kraft den 1. juni 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. maj 1995.